‘ณุศาศิริ’ลงขันตั้งโรงเรียน ดึงผอ.สารสาสน์ถือหุ้น20%
“อั่งเปา” ควัก 156 ล้านบาท ตั้งโรงเรียน 2 ภาษา ป้อนลูกค้าณุศาศิริ ย่านพระราม 2 ดึงผู้อำนวยการโรงเรียนดังย่านบางบอนลงขันถือหุ้น 20%
23 ม.ค. 2555

“อั่งเปา” ควัก 156 ล้านบาท ตั้งโรงเรียน 2 ภาษา ป้อนลูกค้าณุศาศิริ ย่านพระราม 2 ดึงผู้อำนวยการโรงเรียนดังย่านบางบอนลงขันถือหุ้น 20% 
นางศิริญา เทพเจริญ รองประธานกรรมการบริหาร บริษัท อั่งเปา แอสเสท (NUSA) เปิดเผยว่า บริษัทจะตั้งบริษัทย่อยชื่อ สารศิริ อินเตอร์ เพื่อประกอบธุรกิจโรงเรียนสารศิริวิเทศน์ เปิดสอน 2 ภาษา ตั้งแต่ชั้นอนุบาล–ประถมศึกษาปีที่ 6 ซึ่งเป็นหลักสูตร 2 ภาษา เทียบเคียงหลักสูตรนานาชาติ (หลักสูตรอินเตอร์) แตกต่างจากสถานศึกษาในบริเวณใกล้เคียง 
แหล่งเงินลงทุนมาจากการขายที่ดินเปล่าแปลงใหญ่ 1 แปลงในโครงการ มูลค่า 152.9 ล้านบาท และเงินสดหมุนเวียนในบริษัท 3.89 ล้านบาท รวม 156.8 ล้านบาท
ผู้ร่วมทุนประกอบด้วย บริษัท อั่งเปา แอสเสท ถือหุ้น 49% หรือ 1.56 ล้านหุ้น ของทุนจดทะเบียน 320 ล้านบาท มูลค่าที่ตราไว้หุ้นละ 100 บาท หรือ 3.2 ล้านหุ้น 
อันดับสอง น.ส.อิสรีย์ จิระวัตรวิทยา 30.69% และอันดับ 3 น.ส.สยมพร ทองเนื้อดี 19.69% ซึ่ง น.ส.สยมพร ปัจจุบันเป็นผู้อำนวยการโรงเรียนสารสาสน์วิเทศบางบอน เปิดสอนหลักสูตร 2 ภาษา และหลักสูตรอินเตอร์ฯ 
นางศิริญา กล่าวว่า โรงเรียนสารศิริวิเทศน์ คาดจะเปิดดำเนินการสอนในปีการศึกษา 2557 เป็นต้นไป เป็นโรงเรียน 2 ภาษาขนาดใหญ่ ในโครงการณุศาศิริ พระราม 2 ซึ่งกลุ่มผู้ถือหุ้น อาทิ น.ส.สยมพร เป็นผู้ที่มีทักษะในการบริหารโรงเรียนสารสาสน์วิเทศบางบอน เป็นที่รู้จักในวงการศึกษา หากมีการจัดตั้งโรงเรียนขึ้น 
นอกจากนี้ บริษัท อั่งเปา แอสเสท มีแผนเปิดศูนย์สุขภาพและคอมมูนิตี มอลล์ ภายในโครงการณุศาศิริ พระราม 2 เพื่อสร้างมูลค่าเพิ่มให้กับโครงการ
“การจัดตั้งโรงเรียนในโครงการ เป็นการสร้างภาพลักษณ์ทางการตลาดให้กับกลุ่มลูกค้าเป้าหมาย เป็นผลต่อการตัดสินใจซื้อบ้านในโครงการ” นางศิริญา กล่าว